मनमोहन सिंह ने अभिजीत बनर्जी को अर्थशास्त्र का नोबेल मिलने पर दी बधाई  
अभिजीत बनर्जी को दो अन्य लोगों के साथ संयुक्त रूप से मिला नोबेल
नोबेल पाने वालों में उनकी पत्नी का नाम भी शामिल 
मनमोहन सिंह ने पत्र लिखकर दी बधाई
पूर्व प्रधानमंत्री मनमोहन सिंह (Manmohan Singh)  ने भारतीय मूल के अर्थशास्त्री अभिजीत बनर्जी (Abhijit Banerjee) का नोबेल पुरस्कार (Nobel Prize 2019) के लिए चयन होने पर उन्हें बधाई देते हुए सोमवार को कहा कि कि उनके लिए खुशी की बात है कि अर्थशास्त्र में एक बार फिर से एक भारतीय को यह प्रतिष्ठित पुरस्कार मिलने जा रहा है. सिंह ने बनर्जी को पत्र लिखकर कहा, ‘‘यह मेरे लिए खुशी और गर्व की बात है कि आप दूसरे भारतीय हैं जिन्हें अर्थशास्त्र में नोबेल मिला है. इससे पहले मेरे प्रिय मित्र प्रोफेसर आमर्त्य सेन को मिला था. मुझे इस बात की खुशी है कि आपकी पत्नी एस्थर डुफ्लो को भी आपके साथ संयुक्त रूप से नोबेल के लिए चुना गया है.''
मनमोहन ने कहा, ‘‘मेरी ओर से आपको और दूसरे लोगों को बहुत बधाई। मुझे खुशी है कि अर्थशास्त्र के एक विद्यार्थी को सम्मानित किया जा रहा है.''
गौरतलब है कि भारतीय अमेरिकी अभिजीत बनर्जी को वर्ष 2019 के लिए अर्थशास्त्र के नोबेल के लिए चुना गया है. उन्हें यह पुरस्कार फ्रांस की एस्थर डुफ्लो और अमेरिका के माइकल क्रेमर के साथ संयुक्त रूप से दिया जाएगा. उन्हें यह पुरस्कार ‘वैश्विक स्तर पर गरीबी उन्मूलन के लिए किए गये कार्यों के लिये मिलेगा.